**Az utazásszervezők nevének feltüntetése utazásközvetítők ajánlataiban**

Az utazási csomagokról és az utazási szolgáltatásegyüttesekről szóló 2015/2302. uniós irányelv (PTD) 5. cikk (1) bekezdés b) pontja szerint:

*„A tagállamok biztosítják, hogy* ***azt megelőzően****, hogy* ***az utazót az utazási csomagra vonatkozó szerződés vagy az arra vonatkozó ajánlat kötné, az utazásszervező, illetve az utazási csomag utazásközvetítő általi értékesítésének esetében az utazásközvetítő is általános tájékoztatást nyújt*** *az utazónak az I. melléklet A. vagy B. részében foglalt, megfelelő tájékoztató formanyomtatványon, valamint – amennyiben ezek relevánsak az adott utazási csomag esetében – a következőkről:”*

b) **az utazásszervező és adott esetben az utazásközvetítő kereskedelmi neve,** földrajzi címe, telefonszáma és esetleges e-mail címe;

I. melléklet A rész előírja tájékoztatási előírásként:

*„Az utazási csomag egészének megfelelő teljesítéséért teljes egészében* ***a(z) XY társaság(ok) felelős(ek).”***

A felmerült kérdés alapvetően annak értelmezése, hogy a szerződéskötést megelőzően kötelező tájékoztatás kiterjed-e az ajánlatok meghirdetésére, vagy elegendő az ajánlat kiválasztását követően, közvetlenül a szerződéskötést megelőzően közölni az ágazati jogszabályban megjelölteket.

Álláspontunk szerint ehhez részben közvetett értelmezési lehetőségeket kell keresni, részben pedig közvetlenül az ajánlatok közlésére (reklámokra) vonatkozó szabályokat kell megvizsgálni.

Utóbbi tekintetében a kiindulópont a fogyasztókkal szembeni tisztességtelen kereskedelmi gyakorlat tilalmáról szóló 2008. évi XLVII. törvény (**Fttv.**), illetve a fogyasztó és a vállalkozás közötti szerződések részletes szabályairól szóló 45/2014. (II. 26.) Korm. rendelet (**45/2014-es kormányrendelet**) lehet.

Az Fttv. 7.§ (1) bekezdése szerint megtévesztő az a kereskedelmi gyakorlat, amely figyelembe véve valamennyi tényszerű körülményt, továbbá a **kommunikáció eszközének korlátait,** a fogyasztó tájékozott ügyleti döntéséhez szükséges és ezért **jelentős információt** elhallgat, elrejt, vagy azt homályos, érthetetlen, félreérthető vagy **időszerűtlen módon bocsátja rendelkezésre**, **és ezáltal a fogyasztót olyan ügyleti döntés meghozatalára készteti, amelyet egyébként nem hozott volna meg.**

A kérdés tehát az, hogy az utazásszervező kiléte, illetve annak ÁSZF-je az ügylet szempontjából jelentős információnak minősül-e, illetve, hogy azoknak már az utazás kiválasztását követő, a szerződéskötést közvetlenül megelőző közlése időszerűnek minősül-e.

Az előbbi kérdés tekintetében érvelhető lehet, hogy az utazásközvetítő nem saját termékét értékesíti, annak teljesítése kapcsán a felelősséget nem viseli, illetve vagyoni biztosítékkal sem kell szolgálnia, magának a szolgáltatásnak a tényleges feltételeit jelentős mértékben az utazásszervező kiléte, illetve különösen annak ÁSZF-je határozza meg.

**Az utazó szempontjából tehát lényeges termékjellemző a szolgáltatás nyújtójának (utazásszervező) személye (pl. jogosult-e a szolgáltatást nyújtani, reputációja, vagyoni biztosítékának mértéke, korábbi tapasztalatok). Ennél is jelentősebb ugyanakkor a szolgáltató ÁSZF-jének tartalma, mivel ez határozza meg, hogy a meglévő jogszabályi keretek között (adott esetben azokkal szemben), milyen feltételekkel vállalja a szervező a szolgáltatás teljesítését (pl. felelősségkorlátozás, minimális utaslétszám, speciális feltételek).**

**Ezen információk jelentősként minősülését támasztja alá az Fttv. 7.§ (5) bekezdése, amely szerint vásárlásra felhívás esetén jelentős információnak minősül annak a vállalkozásnak az azonosításra alkalmas neve és címe, amelynek a javára a kereskedelmi gyakorlat megvalósítója eljár.**

A második kérdés kapcsán elmondható, hogy ezek megismerése nem tekinthető időszerűnek akkor, ha a termék már lényegében kiválasztásra került, hiszen ekkor már az utazó nincs abban a helyzetben, hogy akadálytalanul összehasonlítsa a korábban már félretett ajánlatok e jellemzőivel a kiválasztott termék jellemzőit, mivel az ügyleti döntést már a kapott egyéb információk alapján lényegében meghozta.

**Az ÁSZF elhelyezésének módjára érdemes megnézni egy osztrák cég weboldalát:** [www.lastminute.at](http://www.lastminute.at)**.**

**Budapest, 2019. december 16.**